ToekomsVenster: Om tot langs iemand geroep te wees | Maroela Media
Lees: Matteus 5:4 en 2 Korintiërs 1:3-4
Nou wonder ek maar net hoe maklik en hoe dikwels ons treur oor ons eie swaarkry, maar dan het ons dikwels nie 'n traan te spaar vir ander se swaarkry nie! Matteus 5:4 hou die belofte in van seën wanneer ons treur oor ánder se swaarkry, want dan roep die Here medegelowiges tot bý ons, sekerlik nie net om ons te troos nie, maar om by ons in te haak, ons passie om 'n verskil te maak met ons te deel en kan ons dan saam, bý en langs daardie iemand anders gaan staan. Wat 'n wonderlike seën … vir ons en ander!
Johannes 14:16 het vertel van die Heilige Gees as die "ander" Parakleet – in Grieks is daar twee verskillende woorde vir "ander" – heteros (ἕτερος) beteken 'n ander van 'n ander soort, en allos (ἄλλος) 'n ander van dieselfde soort. Die treffende in Johannes 14:16 is dat die Heilige Gees die allos Parakleet genoem word, dit wil sê, die ánder Parakleet wat van dieselfde soort is! As Jesus dan die No. 1-Parakleet en die Heilige Gees die ander, die No. 2-Parakleet is, bevestig Johannes 14:16 dat Hy van dieselfde soort is! Dus sal die Heilige Gees ons met dieselfde hart en op dieselfde wyse bedien, troos en bystaan as Jesus Christus!